Linje 6A

Linje 6A er en buslinje i København, der kører mellem Buddinge st. og Nørreport st.. Linjen er en del af Movias A-busnet og er udliciteret til Anchersen, der driver linjen fra sit garageanlæg på Jernholmen på Avedøre Holme. Med ca. 4,4 mio. passagerer i 2022 er den en af de mest benyttede af Movias buslinjer. Linjen betjener blandt andet Søborg, Emdrup, Nørrebro og Indre By.

Linje 6A blev oprettet mellem Emdrup Torv og Rødovrehallen 25. maj 2003. Den erstattede dele af linje 10, 28 og 550S. I 2010 blev den omlagt i Indre By, så den kom til at køre via Rådhuspladsen i stedet for ad Nørregade. I 2012 blev den forlænget fra Emdrup Torv til Buddinge st. I Forbindelse med åbningen af Cityringen i 2019 blev den afkortet til kun at køre mellem Buddinge st. og Nørreport st.

Historie 

Linje 6A blev oprettet sammen med linje 1A 25. maj 2003 som den tredje og fjerde linje i det nye A-busnet, der etableredes i 2002-2003. Baggrunden for etableringen var anlæggelsen af den første metro i København, der gav store påvirkninger af busnettet. I den forbindelse valgte man at nytænke nettet med seks grundlæggende stambuslinjer med direkte linjeføringer og hyppig drift suppleret af et antal andre linjer. I de første planer fra 2000 var en de seks foreslåede stambuslinjer en linje med arbejdsnummeret S2 fra Emdrup Torv via Tagensvej, Nørregade, Københavns Hovedbanegård og Roskildevej til Rødovre st. Linjen ville erstatte linje 10 på Tagensvej, linje 28 og 550S ad Roskildevej og dele af linje 1 til Rødovre st., linje 5 ad Nørregade og linje 6 ad Vesterbrogade.

Ved den faktiske etablering af linjen som linje 6A tre år efter var der sket et par ændringer i forhold til de første planer. Ved Hovedbanegården havde det været tanken at køre ad Tietgensbroen - Abel Cathrines Gade - Gasværksvej som linje 550S, men det blev droppet til fordel for kørsel via Rådhuspladsen. I Rødovre var endestationen ved Rødovre st. desuden blevet flyttet til Rødovrehallen med kørsel ad linje 550S's hidtidige rute dertil. Ved oprettelsen af linje 6A nedlagdes linje 6, 28 og 550S, mens linje 10 blev afkortet. Desuden nedlagdes linje 16, der havde overtaget den i mellemtiden nedlagte linje 5's kørsel ad Nørregade.

Linje 6A var dog knap nok blevet oprettet, før det daværende Hovedstadens Udviklingsråd begyndte at gøre sig tanker i Trafikplan 2003 om udvidelser af A-busnettet i årene efter 2005. For linje 6A ville det betyde forlængelser fra Emdrup Torv ad Søborg Hovedgade til Buddinge st. og fra Rødovrehallen ad Roskildevej til Glostrup st. Tanken var at linjen derved ville få forbindelse til S-busserne på Ring 3 og på sigt den planlagte letbane der. Letbanen lod dog vente på sig, og linje 6A kom aldrig til Glostrup. Til gengæld kom linjen for en kort stund til Buddinge st., da den blev forlænget dertil via Vangede st. og Kildebakke st. fra 28. juni til 10. august 2008, mens der arbejdedes på Hareskovbanen. Først 21. oktober 2012 blev linje 6A forlænget permanent på hver anden afgang fra Emdrup Torv ad Søborg Hovedgade til Buddinge st.

Fra starten i 2003 blev linje 6A betjent af 12 m-busser af typen Volvo B12BLE-59/Aabenraa, men en enkelt af disse skilte sig dog noget ud fra mængden. Det var Connex Danmark nr. 6323, senere kendt som Arriva Danmark nr. 1659, der var dekoreret med børnetegninger på begge sider. Initiativet til det var taget af Volvo Danmark for at formidle budskabet om, at man skal passe på børnene i trafikken. Tegningerne var lavet af klassen 2B fra Trongårdsskolen i Lyngby med hjælp fra kunstneren Nille Abel.

13. juni 2010 omlagdes linjen i Indre By, så den i stedet for at køre ad Nørregade, Rådhusstræde og Vandkunsten hhv. Stormgade kom til at køre ad Nørre Voldgade og Vester Voldgade mellem Nørreport st. og Rådhuspladsen. Ændringen betød, at man fra 23. oktober 2011 kunne skifte de traditionelle 12 m-busser ud med større 13,7 m-busser, der ikke havde været plads til i Indre Bys smalle gader. Fra 2. november 2011 til 20. juli 2012 blev linjen omlagt ad H.C. Andersens Boulevard og Jarmers Plads i retning mod Emdrup Torv på grund af vejarbejde. Fra december 2011 og frem til marts 2014 måtte passagerne ved Nørreport st. desuden finde sig i skiftende ændringer af køreveje og stoppesteder, mens stationen blev renoveret.

24. august 2013 indførtes der drift døgnet rundt på de fleste københavnske A-buslinjer, heriblandt linje 6A. Herved erstattede linjen dele af natbuslinje 83N til Rødovre og 84N til Buddinge, der nedlagdes, og dele af linje 93N på Roskildevej og 96N på Tagensvej, der omlagdes.

I 2014 indsattes der tre naturgasbusser af typen MAN NL313 CNG på linjen som forsøg og udvidelse af driften. Før de kom i drift på linjen, blev de benyttet til ekstrakørsel på linje 9A ved Eurovision Song Contest i maj 2014.

19. september 2014 blev Københavns første bus rapid transit, Den kvikke vej, indviet mellem Nørreport st. og Ryparken st. med højklassede stoppesteder og busbaner i gademidten mellem Fredensbro og Lyngbyvej ved Haraldsgade. Som navnet antyder er tanken, at busserne skal kunne komme hurtigere frem ved hjælp af busbanerne, ikke mindst på stykket hvor de ligger i gademidte og er fysisk adskilte fra de øvrige vejbaner. Langs dette stykke og flere andre steder har stoppestederne desuden fået en højere standard med karakter af perroner. Linje 6A benytter Den kvikke vej mellem Nørreport st. og Fredrik Bajers Plads.

Fra sommeren 2017 medførte fjernvarmearbejde i Jernbanegade og anlæggelsen af Rådhuspladsen Station på den kommende metrostrækning Cityringen flere omlægninger. I første omgang omlagdes linjen ad Vesterbrogade - H.C. Andersens Boulevard - Jarmers Plads i retning mod Buddinge 4. juli 2017. I modsat retning omlagdes den ad Studiestræde - H.C. Andersens Boulevard - Vesterbrogade 28. august 2017. Det blev efterfølgende ændret 29. januar 2019 til kørsel ad Vesterbrogade - H.C. Andersens Boulevard - Jarmers Plads i begge retninger.

Nyt Bynet 

29. september 2019 åbnede Metroselskabet metrostrækningen Cityringen. Det fik blandt andet betydning for linje 6A, der fik berøring med Cityringen ved de nye Skjolds Plads og Rådhuspladsen Stationer. Mange andre linjer blev også berørt, så derfor ændrede Movia det københavnske busnet 13. oktober 2019 til det, de kaldte for Nyt Bynet. Grundlaget for ændringerne blev skabt i forbindelse med udarbejdelse af Trafikplan 2016, der blev godkendt af Movias bestyrelse 23. februar 2017. Planerne blev efterfølgende mere konkrete med præsentationen af Nyt Bynet i januar 2018 med enkelte efterfølgende ændringer.

Nyt Bynet medførte, at linje 6A blev afkortet, så den kun kom til at køre mellem Buddinge st. og Nørreport st. Til gengæld blev der så lagt vægt på højklasset betjening af Tagensvej og forbindelsen med Rigshospitalet. Strækningen mellem Hovedbanegården og Rødovre overgik til en ny linje 7A men med en omlægning ad Frederiksberg Allé forbi den nye Frederiksberg Allé Station. Den nye linje overtog desuden 11 af linje 6A's 13,7 m-busser af typen Scania CK280UB/Slupsk. Mellem Nørreport st. og Hovedbanegården henvistes passagererne til tog og linje 5C. I de første planer fra 2016 var det i øvrigt tanken at flytte linje 7A's endestation i Rødovre fra Rødovrehallen til Rødovre Centrum, men det blev senere droppet.

I foråret 2020 indgik linje 6A i Movias udbud A19X med krav om, at den vindende entreprenør skulle indsætte emissionsfri busser. Det ville sige, at de ikke måtte udlede CO2, NOx og partikler som almindelige dieselbusser men i stedet kunne være el- eller brintbusser. Årsagen til det var, at Københavns Kommune i 2018 havde besluttet, at alle buslinjer i kommunen skal være el- eller nulemisionsbusser senest i 2025, mens Gladsaxe Kommune har et mål om at have erstattet alle dieselbusser med elbusser det år. Udbuddet blev afgjort i januar 2020, hvor det blev besluttet, at Anchersen skulle overtage driften af linjen fra den hidtidige entreprenør Arriva fra 13. februar 2022. Det blev desuden besluttet, at linje 6A skulle trafikeres af 21 elbusser, hvilket ville spare de berørte kommuner for 1.100 tons CO2 om året.

Linjeføring 

Linje 6A kører mellem Buddinge st. og Nørreport st. Ved Buddinge st. har linjen endestation i en busterminal, hvorfra der køres ad Buddingevej til en større rundkørsel på Buddinge Torv, som der drejes rundt igennem til Søborg Hovedgade. Ad denne kommer linjen kort efter forbi Gladsaxe Rådhus og senere Søborg Torv, før den kommer til Frederiksborgvej. Med denne kommer linjen til Emdrup Torv, hvor omkring halvdelen af busserne har endestation. Herefter går det videre ad Frederiksborgvej til Bispebjerg Torv mellem Grundtvigs Kirke og Bispebjerg Kirkegård. Herfra går det videre ind mod byen ad den flere kilometer lange Tagensvej forbi Bispebjerg Hospital, Bispebjerg st. og hospitals- og uddannelsesinstitutioner ved Universitetsparken. Ved Fredrik Bajers Plads kommer linje 6A ind på Den kvikke vej med busbaner i gademidte og tilhørende stoppesteder her og ved Blegdamsvej. Undervejs passerer bussen mellem Rigshospitalet og Panum Instituttet, før Sortedams Sø passeres på Fredensbro.

Efter Fredensbro deler de to køreretninger sig for en kort stund, idet der mod Nørreport st. køres ad Sølvgade og modsat ad Webersgade. De to retninger forenes igen ved Sølvtorvet, og der fortsættes frem til Georg Brandes Plads ved Statens Museum for Kunst, hvor der drejes ned ad Øster Voldgade langs Botanisk Have. Linjen kommer nu til Nørreport st., en af Danmarks største stationer og dermed et stort knudepunkt. For linje 6A er den desuden endestation for ruten, der kun kører mellem her og Buddinge st.

Fakta 

 Linjeføring
 Buddinge st. (< Klaudalbrovej <) – Buddingevej – Buddinge Torv – Søborg Hovedgade – Frederiksborgvej – Emdrup Torv – Frederiksborgvej – Bispebjerg Torv – Tagensvej – Fredensgade – Fredensbro – > Sølvgade >(/< Webersgade <) – Sølvgade – Øster Voldgade – Nørre Voldgade – Nørreport st.

 Overordnede linjevarianter
 Buddinge st. - Nørreport st.
 Emdrup Torv – Nørreport st.

 Vigtige knudepunkter
 Buddinge st., Emdrup Torv, Tuborgvej, Bispebjerg st., Skjolds Plads st., Fredrik Bajers Plads, Blegdamsvej, Nørreport st.

 Materiel
 21 elbusser med garageopladning af typen BYD eBus B13E01 garageret hos Anchersen, Jernholmen.

Kronologisk oversigt 
Nedenfor er der gjort rede for permanente og længerevarende midlertidige ændringer. Der er set bort fra ændringer af få dages varighed og de til tider temmelig omfattende ændringer ved sportsbegivenheder, demonstrationer, statsbesøg og lignende.

Eksterne henvisninger 

 Køreplan og trafikinformation for linje 6A på Din Offentlige Transport
 Billeder af busser på linje 6A på Myldretid.dk
 Billeder af busser på linje 6A på danskebusser.dk

Kilder 
 
 Forslag til stambusplan - sammenfatning, Hovedstadens Udviklingsråd, 2001. 
 Køreplaner, trafikkort og løbende meddelelser om omlægninger fra HUR Trafik og Movia.
 Løbende oversigter over linjeændringer i Busfronten, medlemsblad for foreningen Busfronten. 
 A-busserne fylder 10 år af Jesper Kiby Denborg. Busfronten 245/2012, s. 3-14.

Noter 

06A
Etableret i 2003